
ZAPISNIK
10. SEDNICE ODBORA ZA ZDRAVLjE I PORODICU
ODRŽANE 24.AVGUSTA 2026. GODINE


Sednica je počela u 08,30 časova.
            Sednici je predsedavao dr Muamer Bačevac, predsednik Odbora.
Sednici su prisustvovali članovi Odbora: doc. dr Darko Laketić, prim.dr Nada Macura, prim. dr Nenad Ristović, prof.dr.sc. med Marija Zdravković, dr Ivan Rajičić, dr Lidija Šarac, prof. dr Mirka Lukić Šarkanović, dr Emeše Uri i Marina Mijatović. 
Sednici Odbora su prisustvovali zamenici članova Odbora: Biljana Jakovljević (dr Slobodan Milisavljević), Katarina Stojanović (dr Radomir Bojović) i prof.dr Slobodan Cvejić (prof dr Dragan Delić). 
Sednici nisu prisustvovali članovi Odbora: dr Borislav Antonijević, Jelena Spirić, prof. dr Snežana Rakić i Slađana Miletić, kao ni njihovi zamenici.
 Sednici Odbora su prisustvovali: iz Ministarstva zdravlja: prof. dr Ivana Stašević Karličić, državni sekretar, Nataša Gudović, v.d. sekretara Ministarstva i Marko Pavlović, posebni savetnik.

	Na predlog predsednika Odbora, jednoglasno, usvojen je sledeći dnevni red: 

            
D n e v n i   r e d:

	
1. Razmatranje Predloga zakona o izmenama i dopunama Zakona o zaštiti lica sa mentalnim smetnjama, koji je podnela Vlada, u načelu.

	Odbor je bez primedaba usvojio zapisnike osme i devete sednice Odbora, koje su održane 17. i 23. juna 2026. godine.

	Prva tačka dnevnog reda: Razmatranje Predloga zakona o izmenama i dopunama Zakona o zaštiti lica sa mentalnim smetnjama, koji je podnela Vlada
	Predsednik Odbora dr Muamer Bačevac je obavestio prisutne da je Vlada podnela Narodnoj skupštini ovaj predlog zakona 9. jula 2026. godine i potom dao reč predstavniku predlagača zakona.
	Državni sekretar Ministarstva zdravlja prof. dr Ivana Stašević Karličić je istakla značaj donošenja predloženog zakona i navela da on prvenstveno štiti i unapređuje prava lica sa mentalnim smetnjama. Psihijatrija je jedina grana medicine koja može prinudno da hospitalizije pacijenta i ove izmene i dopune Zakona se odnose upravo na preciziranje rokova i uslova zadržavanja lica sa mentalnim smetnjama. Kao novinu u predloženom rešenju navela je uvođenje Lica od poverenja, koje ne oduzima pravo pacijentu već zajedno sa timom lekara pomaže i učestvuje u lečenju, te zapravo čini most između porodice, pacijenta i tima lekara. Važan segment koji se uvodi je propisivanje lečenja dece, koje će se obavljati u ustanovama namenjenim za decu i biće odvojeno od lečenja punoletnih lica sa mentalnim smetnjama. Precizirano je na koji način zdravstveni radnici, koji obavljaju lečenje pacijenata sa mentalnim smetnjama treba da reaguju u eksplicitnim situacijama kada su ugroženi život i zdravlje, kao i način sprovođenja mehaničke fiksacije pacijenta, koja ne može da bude duža od 2 sata u kontinuitetu, uz medicinsko obrazloženje koje taj postupak opravdava.
	U diskusiji povodom ove tačke dnevnog reda učestvovali su: Marina Mijatović, prof. dr Slobodan Cvejić,  prim. dr Nada Macura, dr Emeš Uri, dr Lidija Šarac i prof. dr. sc. med Marija Zdravković. 
	 Prof. dr Slobodan Cvejić postavio je pitanje u vezi sa članom 7. Predloga zakona, kojim se propisuje da lice sa mentalnim smetnjana obaveštava Lice od poverenja o prestanku tog svojstva obaveštenjem psihijatra, konzilijuma ili suda, te ga zanima zašto je to potrebno uraditi preko trećeg lica, umesto da lice sa mentalnim smetnjama direktno to saopšti Licu od poverenja u prisusuvu navedenih lica. Smatra da bi se na taj način sprečile moguće manipulacije koje se mogu napraviti prema Licu od poverenja.
	Državni sekretar Ministarstva zdravlja prof. dr Ivana Stašević Karličić, povodom prethodnog pitanja, istakla je da se u praksi pokazalo da lica sa mentalnim smetnjama često menjaju mišljenje i da je ovo obaveštenje predviđeno kako bi ostao trag praćenja u istoriji bolesti pacijenta. 
	Prim. dr Nada Macura navela je da se prilikom rada u Hitnoj pomoći često  susretala sa pacijentima u agitiranom stanju, koji nisu mogli biti prisilno hospitalizovani jer je bila potrebna saglasnost porodice. Smatra važnim da porodica bude uključena u rešavanje problema lica sa mentalnim smetnjama, kao i pitanje zabrane diskriminacije, dehumanizacije i stigmatizacije ovih pacijenata.
	Marina Mijatović istakla je da navedene izmene i dopune ovog zakona treba da zaštite prava pacijenata sa mentalnim smetnjama, ali da u predloženom zakonskom rešenju postoje odredbe kojima se veća prava daju starateljima nego samim pacijentima, što nije u skladu sa evropskim standardima. Navela je da nije jasno regulisano pitanje na koji način Lice od poverenja može da odbije tu ulogu. Kao sporne, navela je odredbe kojim se u istu kategoriju stavljaju maloletna i lica od 15 godina, pitanje oduzete poslovne sposobnosti, koja može biti i delimična.
	Državni sekretar Ministarstva zdravlja prof. dr Ivana Stašević Karličić pojasnila da su predložene izmene i dopune usaglašene sa Zakonom o pravima pacijenata i drugim regulativama. 
	Dr Emeš Uri pohvalila je predloženi zakon jer doprinosi poboljšanju prava i destigmatizaciji pacijenata sa mentalnim smetnjama. S tim u vezi je istakla ulogu primarne zdravstvene zaštite u lečenju ovih pacijenata, jer smatra da se veliki broj blažih stanja može rešiti bez odlaska psihijatru, što bi pozitivno uticalo na smanjenje njihove stigmatizacije. Smatra da je dovoljno obaviti telemedicinu ili edukovati i osposobiti lica koja mogu pomoći blažim oblicima mentalnih smetnji, te dodala da postoji veliki broj medicinskih sestara koje su usavršile svoje znanje i u ovoj oblasti i koje mogu biti od velike pomoći u radu sa ovim pacijentima.
	Marinu Mijatović je postavila pitanje u vezi sa procedurom prinudne hospitalizacije pacijenata sa mentalnim smetnjama neradnim danima, kao i rokovima  i načinima fizičkog sputavanja ovih pacijenata. 
	Dr Lidija Šarca, kao neuropsihijatar koji je ceo svoj radni vek provela u praksi, pozitivno je ocenila ovaj zakon, posebno istakavši značaj dečije psihijatrije. S tim u vezi, smatra da je potrebno obezbediti više dečijih psihijatara, imajućiu vidu veliki porast mentalnih bolesti.
	Prof. dr sc med Marija Zdravković pohvalila je prezentaciju navedenog zakona i osvrnula se na situaciju fizičkog spitavanja pacijenata. S obzirom na to da dosta zdravstvenih ustanova nema psihijatre u dežurnim ili poslepodnevnim smenama, zanima je da li ordinirajući lekar ima pravo na fizičku sputavanje pacijenta na pomenuta 2 sata ili to može da vrši samo dežurni psihijatar, kojeg mnoge ustanove nemaju.
	Državni sekretar Ministarstva zdravlja prof. dr Ivana Stašević Karličić složila se da telemedicina, savetovalištva, prevencija i primarna zdravstvena zaštita mogu mnogo da pomognu u lečenju ovih pacijenata i time smanje broj hospitalizovanih pacijenata. 

    Povodom ove tačke dnevnog reda nije bilo više predloga ni diskusije. Predsednik Odbora je zaključio pretres o ovom predogu zakona i pozvao članove Odbora da se izjasne o Predlogu zakona.

                Odbor je, u skladu sa članom 155. stav 2. Poslovnika Narodne skupštine, odlučio većinom glasova (za 11, protiv 1, nije glasao 1 od ukupno 13 prisutnih) da predloži Narodnoj skupštini da prihvati Predloga zakona o izmenama i dopunama Zakona o zaštiti lica sa mentalnim smetnjama.

		   Sednica je završena u 09.50 časova.

